**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.09.2025, ora 08.00 – 22.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.09.2025, ora 07.00**

**RÂURI**

**Debitele au fost în general staționare**, exceptând cursurile mijlocii și inferioare ale Someșului, Sucevei, Moldovei, Siretului, cursul inferior al Mureșului și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Crasna, Barcău, Crișul Negru, Moravița, Caraș, Nera, Cerna, Vedea, Argeș, Râmnicu Sărat, Bârlad, pe cursul inferior al Bistriței, pe afluenții Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general staționare**, exceptând cursurile inferioare ale Someșului, Mureșului, cursul mijlociu și inferior al Siretului și cursul superior al Prutului, unde vor fi în scădere.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 21-22.09.2025 **a fost staționar (2700 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost staționare la Gruia și în creștere pe sectorul Calafat–Tulcea.

**Debitul la intrarea în ţară** (secţiunea Baziaş) **va fi în creștere (2800 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 21.09.2025, ora 10.00 –22.09.2025, ora 06.00**

**În ţară,** vremea s-a menținut frumoasă și mult mai caldă decât în mod normal la această dată (abateri pozitive de până la 9...10 grade în vestul teritoriului). Cerul a fost senin, iar vântul a suflat slab și moderat, cu unele intensificări în sudul Banatului și pe crestele montane (rafale în general de 50...60 km/h). Temperaturile maxime s-au încadrat între 24 de grade la Sulina, Constanța-dig, Mangalia, Gura Portiței, Sfântu Gheorghe-deltă și Jurilovca și 32 de grade la Sânnicolau Mare, Jimbolia, Chișineu Criș, Săcuieni și Calafat. La ora 6 se înregistrau valori termice cuprinse între 5 grade la Miercurea Ciuc și 23 de grade la Banloc. Dimineața și noaptea a fost ceață pe arii restrânse în centrul și nord-estul țării.

**Observație:**în intervalul de diagnoză au fost în vigoare 6 mesaje de atenționare cod galben pentru fenomene meteorologice periculoase immediate, emise astfel: 2 de către SRPV Sibiu, 2 de către SRPV Timișoara și câte 1 de către SRPV Cluj și SRPV Bacău.

**La Bucureşti** vremea s-a menținut frumoasă și mult mai caldă decât în mod normal la această dată. Cerul a fost senin, iar vântul a suflat slab și moderat. Temperatura maximă a fost de 29 de grade la Afumați și Băneasa și de 31 de grade la Filaret, iar la ora 6 se înregistrau 13 grade la Băneasa și 14 grade la Afumați și Filaret.

**3. Prognoza meteorologică în intervalul 22.09.2025, ora 09.00-23.09.2025, ora 9.00**

**În ţară** vremea va fi predominant frumoasă și mult mai caldă decât în mod obișnuit în ultima decadă a lunii septembrie în cea mai mare parte a teritoriului. Cerul va fi mai mult senin. Vântul va sufla slab și moderat, cu intensificări la altitudini mari la munte (viteze de peste 70...80 km/h), în Banat, unde rafalele vor atinge 55...65 km/h, cu precădere în sudul regiunii și temporar, cu viteze mai mici, în Moldova. Temperaturile maxime se vor încadra între 22 de grade pe litoral și 32 de grade în Banat, iar cele minime între 7 și 15 grade, mai coborâte în estul Transilvaniei, spre 1 grad, dar și mai ridicate, până la 18 grade, în Dealurile de Vest. Dimineața și noaptea se va semnala ceață pe alocuri în regiunile extracarpatice, în depresiuni și izolat în rest, iar la finalul intervalului, în depresiunile Carpaților Orientali vor fi condiții de brumă.

**La Bucureşti** vremea va fi predominant frumoasă și caldă. Cerul va fi senin, iar vântul va sufla slab și moderat. Temperatura maximă va fi de 26...28 de grade, iar cea minimă de 11...13 grade. Dimineața și noaptea vor fi condiții de ceață.

***II. CALITATEA APELOR***

**Pe râurile interioare**

**A.B.A. Argeș-Vedea** **și G.N.M.-C.J. Dâmbovița** informează că în data de 21.09.2025, la ora 10:30, s-a produs o poluare cu 80 l de țiței și 200 l de apă sărată a cca 400 mp de sol (drum exploatare) și a albiei secate a pârâului Măgura (pe o lungime de 60 m, cca 500 mp) în zona satului Măgura (comuna Hulubești), jud. Dâmbovița, ca urmare a unei avarii la o conductă OMV Petrom. Echipa de intervenție a acționat pentru stoparea scurgerilor prin oprirea pompării și montare de șarnieră, urmând să ecologizeze zona afectată.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Dâmbovița** informează telefonic că în data de 20.09.2025, la ora 16:15, pe raza satului Boteni din comuna Conțești a fost semnalat un incendiu care s-a manifestat prin focare multiple, în care au ars cca 800 kg de deșeuri menajere depozitate necontrolat și vegetația uscată de pe o suprafaţă de 300 mp. Echipajele I.S.U. Dâmbovița au lichidat incendiul în aceeași zi, la ora 17:19.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**